
Loa andmine riigihanke „Narva linna haljasalade hooldustööd 2012 – 2015“ korraldamiseks ja volituste andmine hankelepingu sõlmimiseks 
1. Asjaolud ja menetluse käik

Narva linna haljasalade hooldustööde teostamiseks perioodil 01.05.2011 – 31.12.2011 sõlmiti 14.04.2011.a. AS-ga Narva Bussiveod sisetehing nr. 57. Kuna AS Narva Bussiveod ei olnud võimeline kohaselt täitma sisetehingu nr 57 nõudeid, otsustas Narva Linnavalitsus oma 24.08.2011. a korraldusega nr 775-k „Riigihanke „Narva linna haljasalade hooldustööd 2011“ avatud hankemenetluse korraldamine“ kuulutada välja riigihanke haljasalade hooldustööde teostamiseks viies piirkonnas ja vähendada samas ulatuses sisetehingu nr. 57 mahtusid. 
Narva Linnavalitsuse 15.09.2011.a. korraldusega nr. 835-k „Riigihanke „Narva linna haljasalade hooldustööd 2011“ (127318) avatud hankemenetluse tulemuste kinnitamine“ kinnitati hankemenetluse tulemused. Hankemenetluse tulemusel sõlmitakse leping haljasalade hooldustööde teostamiseks viies piirkonnas tähtajaga kuni 31.12.2011.a.
Kohaliku omavalitsusüksuse seadusest tulenevate kohustuste täitmiseks on vaja viia läbi hankemenetlus ja sõlmida uus haljasalade hooldustööde leping kehtivusega alates 01.01.2012.a.
Haljasalade hooldustööde leping on otstarbekas sõlmida pikemaks perioodiks, sest see võimaldab kohalikul omavalitsusel paremini planeerida tulevaste perioodide kulude mahtu. Hankelepingu eeldatav maksumus on 1 548 301 eurot. Kuna hankelepingu eeldatav maksumus ületab riigihanke hankemenetluse korraldamise kohustuse piirmäärasid tuleb riigihangete seadusest tulenevalt korraldada riigihange. 
Eeltoodust tulenevalt on ette valmistatud hankedokumendid riigihanke „Narva linna haljasalade hooldustööd 2012 – 2015“ avatud hankemenetluse läbiviimiseks.

Kuna eelnimetatud hankemenetluse tulemusel sõlmitakse hankeleping, millega võetakse kohustusi eelarveaastast pikemaks perioodiks, kuulub antud küsimuse otsustamine Narva Linnavolikogu ainupädevusse.
2. Õiguslikud alused

Kohaliku omavalitsuse korralduse seaduse (KOKS) § 6 lõike 1 kohaselt omavalitsusüksuse ülesandeks on muuhulgas korraldada antud linnas kommunaalmajandust, heakorda, jäätmehooldust ning linnatänavate korrashoidu, juhul kui need ülesanded ei ole seadusega antud kellegi teise täita. Seega eelnimetatud ülesannete täitmise tagamiseks peab kohaliku omavalitsusüksus teostama eelnimetatud valdkonnas tegevuse strateegilist planeerimist. 
Riigihangete seaduse (RHS) § 10 lg 1 p 2 alusel on riigihangete seaduses sätestatud korda kohustatud järgima kohaliku omavalitsuse üksus, kohaliku omavalitsuse asutus või kohalike omavalitsuste ühendus, kes riigihangete seaduse mõistes on hankija. RHS § 2 lg 2 kohaselt on riigihangeteks riigihangete seaduse tähenduses muuhulgas hankija poolt teenuste tellimine. 
RHS § 16 lg 2 kohaselt RHS § 10 lõikes 1 nimetatud hankija kohaldab hankelepingu sõlmimisel 2. peatükis sätestatud korda, kui hankelepingu eeldatav maksumus ilma käibemaksuta on võrdne riigihanke piirmääraga või ületab seda. Vastavalt RHS § 15 lõike 1 punktile 2 riigihanke hankemenetluse korraldamise kohustuse maksumuse piirmäär käesoleva seaduse tähenduses on 2008. aastal ja hiljem alustatud riigihangete puhul teenuste hankelepingu korral 40 000 eurot. Antud juhul on hankelepingu eeldatav maksumus 1 548 301 eurot. 
Vastavalt RHS § 25 lõikele 3 hankija on kohustatud korraldama hankemenetluse avatud hankemenetlusena või piiratud hankemenetlusena, kui käesolevast seadusest ei tulene teisiti. Avatud hankemenetlus RHS § 25 lõike 1 mõistes on hankemenetlus, mille korral võib pakkumuse esitada iga huvitatud isik, kes vastab § 12 lõikes 3 sätestatud tunnustele ja võimalikele sama lõike alusel kehtestatud piirangutele. Antud juhul korraldatakse avatud hankemenetlus. 
01.01.2011 jõustunud kohaliku omavalitsuse üksuse finantsjuhtimise seadusega (KOFS) § 28 lõike 2 kohaselt linnavalitsusel, kohaliku omavalitsuse üksuse ametiasutusel ning ametiasutuse hallataval asutusel on keelatud teha tehinguid, mis ei ole eelarves ette nähtud, välja arvatud käesoleva seaduse § 24 lõikes 3 ning § 26 lõike 4 punktis 4 ja lõikes 6 nimetatud juhul. Samuti vastavalt KOFS § 28 lõikele 3 linnavalitsus, kohaliku omavalitsuse üksuse ametiasutus ning ametiasutuse hallatav asutus võivad sõlmida lepinguid, millega muu hulgas tagatakse kohustusi eelarveaastast pikemaks perioodiks, kooskõlas eelarvestrateegiaga ja volikogu antud volituse alusel.

Seega tuleb Narva Linnavolikogul anda Narva Linnavalitsusele luba riigihanke „Narva linna haljasalade hooldustööd 2012 – 2015“ avatud hankemenetluse korraldamiseks ning volitused haljasalade hooldustööde lepingu sõlmimiseks edukaks tunnistatud pakkujaga tähtajaks 2012-2015.
3. Otsus
3.1. Lubada Narva Linnavalitsusel korraldada riigihange „Narva linna haljasalade hooldustööd 2012 – 2015“ avatud hankemenetlus haljasalade hoolduseks ajavahemikul 01.01.2012 – 31.12.2015.

3.2. Anda Narva Linnavalitsusele volitused käesoleva otsuse punktis 3.1 nimetatud haljasalade hooldustööde hankelepingu sõlmimiseks edukaks tunnistatud pakkujaga riigihangete seaduses sätestatud korras.      

4. Rakendussätted
4.1. 
Narva Linnavolikogu Kantseleil teha käesolev otsus teatavaks Narva Linnavalitsusele.
4.2. Otsus jõustub teatavakstegemisest.

4.2.
Käesolevat otsust võib vaidlustada Tartu Halduskohtu Jõhvi kohtumajas 30 päeva jooksul otsuse teatavakstegemisest arvates.

